मुरादाबाद। मुरादाबाद में कितने व्यापारी संगठन हैं यह खुद पुराने व्यापारी नेताओं को भी नहीं मालूम। सही आंकड़ा उनके पास भी नहीं है। कहने को तो बहुतायत में हैं व्यापारी संगठन लेकिन, वास्तव में जब कोई मामला बिगड़ता है तो फिर एक संगठन के बूते की बात नहीं होती उसे सुलझा पाना। फिर सभी संगठनों को जुटना पड़ता है। इसलिए पुराने नेताओं ने अब सभी व्यापारी संगठनों को एक ही छत के नीचे लाने की कवायद शुरू कर दी है। इसके लिए सभी से बातचीत भी की जा रही है। अभी सर्राफाओं की हड़ताल इसका ताजा उदाहरण है जब सभी व्यापारी संगठनों को एक होना पड़ा था।